b'\n_START_ARTICLE_\nWilhelm Xylander (maler)\n_START_SECTION_\nUddannelse\n_START_PARAGRAPH_\nHans for\xc3\xa6ldre var skr\xc3\xa6ddermester Friederich Wilhelm Xylander (1801 i Mitau - 1875 i K\xc3\xb8benhavn) og og Johanne Katharine Morgenstern (1812-1870), en s\xc3\xb8ster til maleren Christian Morgenstern. I sit 14 \xc3\xa5r kom han i malerl\xc3\xa6re og blev svend 1856, bes\xc3\xb8gte derefter Kunstakademiets ornamentsklasser 1858-59, men forlod om for\xc3\xa5ret 1859 K\xc3\xb8benhavn og rejste til Hamborg, hvor han arbejdede i sit h\xc3\xa5ndv\xc3\xa6rk. I 1861 tog han til M\xc3\xbcnchen, hvor hans morbroder, maleren Morgenstern, der selv havde levet og udstillet i K\xc3\xb8benhavn, var bosat. Samtidig med at han virkede som dekorationsmaler, s\xc3\xb8gte han her kunstnerisk uddannelse hos morbroderen, men vendte dog i 1862 tilbage til Dan\xc2\xadmark, udstillede i 1863 og 1864 et par landskaber, \xc3\xa6gtede den 5. april 1865, trods sine m\xc3\xb8rke udsigter, Emma Sophie Andersen (21. januar 1836 i K\xc3\xb8benhavn - 31. maj 1914 p\xc3\xa5 Frederiksberg), datter af skr\xc3\xa6ddermester Hans Andersen (1796-1878) og Helene Margrethe H\xc3\xb8yer (1796-1880), og rejste atter udenlands.\n_START_SECTION_\nVirke\n_START_PARAGRAPH_\nUnder h\xc3\xa5rd kamp for tilv\xc3\xa6relsen levede han f\xc3\xb8rst i London, til han i februar 1868 rejste til M\xc3\xbcnchen, hvor morbroderen imidlertid var d\xc3\xb8d. Det lykkedes ham dog at s\xc3\xa6lge et m\xc3\xa5neskinsbillede fra Landskrona til kunstforeningen i M\xc3\xbcnchen, og han vandt nu efterh\xc3\xa5nden navn i Tyskland, st\xc3\xb8ttet af professor Eduard Schleich, der var ham en trofast r\xc3\xa5dgiver. Han malede dels m\xc3\xa5neskinsstykker, dels s\xc3\xb8malerier, hvortil han gjorde studier ved Nords\xc3\xb8en eller i Danmark. I 1873 fik han en medalje p\xc3\xa5 verdensudstillingen i Wien, 1876 p\xc3\xa5 verdensudstillingen i Philadelphia, i 1885 flyttede han til Hamborg og endelig i 1891 bosatte han sig i K\xc3\xb8benhavn. Skibe ud for Drag\xc3\xb8r tilh\xc3\xb8rer museet i St. Louis og Strand ved Nords\xc3\xb8en, Kunsthalle i Hamborg._NEWLINE_Xylander var st\xc3\xa6rkt optaget af kunst og har, foruden at testamentere guldaldermalerier til Statens Museum for Kunst, stiftet et uddannelseslegat. _NEWLINE_Han er begravet p\xc3\xa5 Bispebjerg Kirkeg\xc3\xa5rd.'